CELEX: 32015D1423
Language: mt
Date: 2015-08-21 00:00:00
Title: Deċiżjoni ta' Implimentazzjoni tal-Kummissjoni (UE) 2015/1423 tal-21 ta' Awwissu 2015 dwar ċerti miżuri interim ta' protezzjoni kontra l-marda tal-infafet fil-ġilda fil-Greċja (notifikata bid-dokument C(2015) 6010) (Test b'rilevanza għaż-ŻEE)

25.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 222/7
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1423
   tal-21 ta' Awwissu 2015
   dwar ċerti miżuri interim ta' protezzjoni kontra l-marda tal-infafet fil-ġilda fil-Greċja
   
      
         (notifikata bid-dokument C(2015) 6010)
      
   
   (It-test bil-Grieg biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(3) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku, applikabbli għall-kummerċ intra-Kommunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikulari l-Artikolu 10(3) tagħha,
   Billi:
   
               (1)
            
            
               Il-marda tal-infafet fil-ġilda hija marda virali li primarjament tittieħed minn vettur tal-annimali bovini, ikkaratterizzata minn telfiet sinifikanti u bil-potenzjal li tinfirex sew, l-aktar permezz tal-annimali ħajjin u prodotti miksuba minn annimali infettati.
            
         
               (2)
            
            
               Id-Direttiva tal-Kunsill 92/119/KEE (3) tistabbilixxi miżuri ġenerali għall-kontroll ta' ċertu mard tal-annimali, inkluża l-marda tal-infafet fil-ġilda. Dawn jinkludu miżuri li għandhom jittieħdu f'każ ta' suspett u konferma tal-marda tal-infafet fil-ġilda.
            
         
               (3)
            
            
               Fl-20 ta' Awwissu 2015, l-awtoritajiet Griegi nnotifikaw lill-Kummissjoni b'żewġ tifqigħat tal-marda tal-infafet fil-ġilda f'azjendi bovini b'total ta' madwar 200 annimal bovin fil-prefettura ta' Feres, fl-unità reġjonali ta' Evros fil-Greċja.
            
         
               (4)
            
            
               Il-Greċja applikat il-miżuri xierqa fil-qafas tad-Direttiva 92/119/KEE, u stabbiliet żoni ta' protezzjoni u sorveljanza madwar it-tifqigħat f'konformità mal-Artikolu 10 ta' dik id-Direttiva.
            
         
               (5)
            
            
               Jeżisti r-riskju li l-vajrus tal-marda tal-infafet fil-ġilda jinxtered lejn żoni oħra tal-Greċja u lejn Stati Membri oħra, partikolarment permezz tal-kummerċ tal-annimali bovini ħajjin u s-semen tagħhom, il-moviment ta' ċerti ruminanti selvaġġi u t-tqegħid fis-suq ta' ċerti prodotti li ġejjin mill-annimali bovini.
            
         
               (6)
            
            
               Sabiex jiġi evitat it-tixrid tagħha lejn partijiet oħra tal-Greċja, lejn Stati Membri oħra u lejn pajjiżi terzi, huwa xieraq li l-moviment u d-dispaċċ ta' annimali bovini u s-semen tagħhom kif ukoll it-tqegħid fis-suq ta' ċertu prodotti tal-annimali mill-unità reġjonali ta' Evros jiġu projbiti.
            
         
               (7)
            
            
               Sakemm jiltaqa' l-Kumitat Permanenti dwar il-Katina Alimentari u s-Saħħa tal-Annimali u f'kollaborazzjoni mal-Istat Membru inkwistjoni, il-Kummissjoni għandha tieħu miżuri interim ta' protezzjoni marbuta mal-marda tal-infafet fil-ġilda fil-Greċja.
            
         
               (8)
            
            
               Is-sitwazzjoni għandha tiġi rieżaminata fil-laqgħa li jmiss tal-Kumitat Permanenti dwar il-Pjanti, l-Annimali, l-Ikel u l-Għalf, u l-miżuri jiġu adattati fejn meħtieġ.
            
         ADOTTAT DIN ID-DEĊIŻJONI:
   Artikolu 1
   1.   Il-Greċja għandha tipprojbixxi d-dispaċċ tal-prodotti li ġejjin mill-unità reġjonali ta' Evros lejn partijiet oħra tal-Greċja, lejn Stati Membri oħra u lejn pajjiżi terzi:
   
               (a)
            
            
               annimali bovini ħajjin u ruminanti selvaġġi;
            
         
               (b)
            
            
               semen ta' annimali bovini.
            
         2.   Il-Greċja għandha tipprojbixxi li l-prodotti li ġejjin mill-unità reġjonali ta' Evros jitqegħdu fis-suq barra mill-unità reġjonali ta' Evros:
   
               (a)
            
            
               laħam frisk prodott minn annimali bovini, u preparazzjonijiet tal-laħam u prodotti tal-laħam prodotti minn tali laħam frisk;
            
         
               (b)
            
            
               ħalib u prodotti tal-ħalib minn annimali bovini;
            
         
               (c)
            
            
               prodotti sekondarji mhux proċessati ta' annimali bovini, sakemm mhux destinati, taħt is-superviżjoni uffiċjali tal-awtorità kompetenti, għar-rimi f'impjant approvat fit-territorju tal-Greċja.
            
         Artikolu 2
   Din id-Deċiżjoni tapplika sat-30 ta' Settembru 2015.
   Artikolu 3
   Din id-Deċiżjoni hija indirizzata lir-Repubblika Ellenika.
   
      Magħmul fi Brussell, il-21 ta' Awwissu 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (ĠU L 62, 15.3.1993, p. 69).